**Piaty list Sielničanom** (veľkonočná vigília)

Milí bratia a sestry, drahí Sielničania, viacerí z vás ste mi vo vianočnom období povedali, že ste ešte nemali také Vianoce. Súviselo to s výzdobou nášho kostola, s veľkou hviezdou a novými vyrezávanými betlehemskými postavami. V tomto čase mi zas hovoríte, že ste ešte nemali takú Veľkú noc. Kým to prvé ste hovorili s radosťou, to druhé je už poznačené smútkom. Sedieť doma a sledovať prenosy obradov v televízore nie je to isté, ako byť na nich osobne prítomný. Ale ďakujem vám aj za to, že ich sledujete a aspoň takto sa chcete spojiť s celou Cirkvou.

Zaujímal som sa aj o to, či by sa nedali spraviť prenosy aj z nášho kostola, ale stroskotalo to na všelijakých káblikoch, internete a napokon aj na komplikáciách spojených so zákazom vychádzania. Urobili sme aspoň niekoľko fotografií, ktoré si potom budete môcť pozrieť na našej stránke.

Sv. omša, ako aj liturgia všeobecne, je v určitom zmysle aj „podívaná“ (ako povedia Česi). Liturgia a divadlo naozaj majú mnoho podobného. V obidvoch prípadoch nám totiž ide o to, aby sme správne, zrozumiteľne a pekne predniesli určené texty, sú prítomné kostýmy a gestá. No je tu predsa jeden veľký rozdiel – divadlo bez divákov nemá význam. Liturgia má význam aj tak. Hoci nás nikto z vás nevidí a nepočuje, chceme aj teraz so Samkom a Peťom Kmeťom (asistencia) a s Jankou Polomskou (spev) dôstojne sláviť všetky obrady Veľkonočného trojdnia. Za to týmto svojim spolupracovníkom zo srdca ďakujem.

Obetný charakter sv. omše sa rovnako napĺňa v katedrále, za prítomnosti tisícov ľudí ako aj v ktoromkoľvek dedinskom kostolíku, kde sú počas pandémie štyria. Pánova obeta sa tu skutočne sprítomňuje a aj cez ostatné obrady sa posväcujú nielen prítomní, ale celá farnosť, celá Cirkev, celý svet. Milosť zostupuje na nás. Vôbec nevadí, že je to skryté. Koniec koncov, ten najväčší zázrak dejín, ktorý práve slávime – Ježišovo zmŕtvychvstanie – sa udial tiež v skrytosti. Možno záblesk tejto udalosti zachytili strážnici pri hrobe, no zrejme v momente omdleli od posvätnej bázne. Samotné vzkriesenie Ježišovho tela nevidel nikto, udialo sa vnútri hrobu.

Prajem nám všetkým, aby tohtoročné „iné“ prežívanie Veľkej noci, bolo pre nás príležitosťou objavovať skryté veci, ktoré Boh robí pre nás a pre našu spásu. Nenechajme si zobrať radosť zo vzkriesenia, ani pokoj ktorý nám prináša zmŕtvychvstalý Pán! Buďme s Ním stále spojený! Ten, ktorý premohol smrť, dá aj nám odvahu premáhať všetky ťažkosti nášho života. Želám vám pekné sviatky a žehnám vás v mene Otca i Syna i Ducha Svätého. Amen.

*Marián Gregor, farár*